b"\n_START_ARTICLE_\nCameron Diaz\n_START_SECTION_\nZgodnje \xc5\xbeivljenje\n_START_PARAGRAPH_\nCameron Michelle Diaz se je rodila v San Diegu, Kalifornija, Zdru\xc5\xbeene dr\xc5\xbeave Amerike. Njena mama, Billie Joann (rojena Early), je agentka za uva\xc5\xbeanje in izva\xc5\xbeanje raznih izdelkov, njen o\xc4\x8de, Emilio Luis Diaz (1949\xe2\x80\x932008), pa je ve\xc4\x8d kot dvajset let delal za kalifornijsko naftno podjetje UNOCAL. Diazova ima starej\xc5\xa1o sestro, Chimene. Dru\xc5\xbeina njegovega o\xc4\x8deta je prihajala s Kube (po o\xc4\x8detovi strani ima \xc5\xa1panske korenine) in preden so se preselili v Kalifornijo, kjer se je rodil njen o\xc4\x8de, so \xc5\xbeiveli v Ybor Cityju, Tampa. Njena mama ima staroselske, nem\xc5\xa1ke in angle\xc5\xa1ke korenine. Diazovo so vzgojili v Long Beachu, Kalifornija, kjer je obiskovala politehni\xc4\x8dno srednjo \xc5\xa1olo Long Beach. Srednjo \xc5\xa1olo je poleg nje obiskoval tudi Snoop Dogg, za katerega pravi, da je od njega \xc2\xbbkupovala marihuano.\xc2\xab\n_START_SECTION_\nManekenstvo\n_START_PARAGRAPH_\nPri \xc5\xa1estnajstih je Cameron Diaz pri\xc4\x8dela delati kot fotomodel in podpisala pogodbo z modno agencijo Elite Model Management. Naslednjih nekaj let je v sklopu pogodbe delala povsod po svetu za razli\xc4\x8dna podjetja, kot sta Calvin Klein in Levi's. Pri sedemnajstih se je leta 1990 pojavila na julijski naslovnici revije Seventeen.\n_START_SECTION_\nIgranje\n_START_PARAGRAPH_\nPri devetnajstih je Cameron Diaz leta 1992 zaigrala v kriminalnem filmu She's No Angel. Pri enaindvajsetih je zaradi priporo\xc4\x8dila agencije Elite, ki so ji producenti filma na nekem sestanku povedali, da i\xc5\xa1\xc4\x8dejo glavno \xc5\xbeensko igralko, od\xc5\xa1la na avdicijo za vlogo v filmu Maska. Ker ni imela nobenih igralskih izku\xc5\xa1enj, je takoj potem, ko so ji sporo\xc4\x8dili, da je vlogo dobila, pri\xc4\x8dela obiskovati u\xc4\x8dne ure igranja. Film Maska, ki je iz\xc5\xa1el leta 1994, je postal eden od desetih najbolje prodajanih filmov tistega leta, Diazova, ki je v njem zaigrala poleg Jima Carreyja pa je s filmom po svetu zaslovela kot seks simbol._NEWLINE_Ker se je \xc5\xbeelela uveljaviti v filmski industriji, se je Diazova v naslednjih treh letih izogibala ve\xc4\x8djih filmskih projektov in zaigrala v neodvisnih filmih Zadnja ve\xc4\x8derja (1995), Okus po Minnesoti (1996), Ona je prava (1996) in Glava nad vodo (1996). Dobila je tudi vlogo v filmu Smrtonosni spopad (1995), v katerem pa ni mogla zaigrati, saj si je med treningom za vlogo pred snemanjem zlomila roko; zamenjala jo je Bridgette Wilson-Sampras. V tem \xc4\x8dasu je pritegnila kar nekaj pozornosti tabloidov, saj je pri\xc4\x8dela z razmerjem z igralcem Mattom Dillonom, s katerim je hodila med letoma 1995 in 1998._NEWLINE_Nato je ponovno pri\xc4\x8dela igrati v komercialno uspe\xc5\xa1nej\xc5\xa1ih filmih, kot sta Moj biv\xc5\xa1i se poro\xc4\x8di in Od\xc5\xa1tekano \xc5\xbeivljenje; oba sta iz\xc5\xa1la leta 1997. Naslednjega leta je poleg Bena Stillerja in svojega takratnega fanta Matta Dillona zaigrala glavno vlogo v uspe\xc5\xa1nici Nori na Mary, za katero je bila nominirana za zlati globus v kategoriji za \xc2\xbbnajbolj\xc5\xa1o igralko\xc2\xa0\xe2\x80\x93 muzikal ali komedija\xc2\xab. Z nastopom v filmu Biti John Malkovich je po\xc5\xbeela tudi veliko hvale s strani kritikov in si z njim prislu\xc5\xbeila nominacijo za nagrade zlati globus, BAFTA in Screen Actors Guild za najbolj\xc5\xa1o stransko igralko. Med letoma 1998 in 2000 je zaigrala v veliko razli\xc4\x8dnih filmih, kot so Things You Can Tell Just by Looking at Her (1999), Totalni pokvarjenci (1999) in Za vsako ceno (2000). Leta 2000 je zaigrala v akcijski komediji Charliejevi angel\xc4\x8dki, leta 2003 pa \xc5\xa1e v nadaljevanju filma, Charliejevi angel\xc4\x8dki: S polno brzino. Leta 2001 je bila nominirana za nagrade zlati globus, Critics' Choice, Screen Actors Guild in American Film Institute v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0za njen nastop v filmu Vanilla Sky, glas pa je posodila tudi princesi Fioni v filmu Shrek._NEWLINE_Leta 2002 je zaigrala v romanti\xc4\x8dni komediji To sladko bitje Nancy Pimental s Christino Applegate ter v zgodovinsko-dramski kriminalki Tolpe New Yorka Martina Scorsesea z Leonardom DiCapriom, Jimom Broadbentom in Danielom Dayjem-Lewisom. Naslednjega leta je bila ponovno nominirana za zlati globus za njen nastop v filmu Tolpe New Yorka, s filmom Charliejevi angel\xc4\x8dki: S polno brzino pa je postala tretja igralka (po svoji soigralki iz filma Moj biv\xc5\xa1i se poro\xc4\x8di, Juliji Roberts), ki so ji za film pla\xc4\x8dali 20 milijonov $. Njena naslednja filma sta bila V njenih \xc4\x8devljih (2005) z Umo Thurman in Po\xc4\x8ditnice (2006) s Kate Winslet, Jackom Blackom in Judeom Lawom. Pripravljala se je tudi na vlogo v filmu Nor\xc4\x8dije z Dickom in Jane, v katerem bi ponovno zaigrala poleg svojega soigralca iz filma Maska, Jima Carreyja, vendar se je nazadnje odlo\xc4\x8dila, da se v filmu ne bo pojavila, saj je raje zaigrala v filmu V njenih \xc4\x8devljih; zamenjala jo je T\xc3\xa9a Leoni. Film V njenih \xc4\x8devljih, upodobitev istoimenskega romana Jennifer Weiner, je po\xc5\xbeel veliko hvale s strani kritikov in komercialnega uspeha; v prvem tednu od izida je postal tretji najbolje prodajani film tistega tedna. Tudi film Po\xc4\x8ditnice je bil komercialno dokaj uspe\xc5\xa1en, saj naj bi z njim po svetu zaslu\xc5\xbeili kar 200 milijonov $, a kritiki so mu dodelili slab\xc5\xa1e ocene. Junija 2008 so poro\xc4\x8dali, da naj bi Diazova samo s filmom Dokler naju jackpot ne lo\xc4\x8di, kjer je zaigrala poleg Ashtona Kutcherja, in nadaljevanjema filma Shrek (Shrek 2 in Shrek Tretji) zaslu\xc5\xbeila 50 milijonov $. Leta 2009 je zaigrala v filmski upodobitvi romana Iz tvojega \xc5\xbeivljenja (Jodi Picoult) poleg Aleca Baldwina, Abigail Breslin in Sofie Vassilieve ter v psiholo\xc5\xa1kem trilerju \xc5\xa0katla poleg Jamesa Marsdna._NEWLINE_Leta 2010 je revija Forbes Cameron Diaz ozna\xc4\x8dila za najbogatej\xc5\xa1o slavno \xc5\xbeensko latinskoameri\xc5\xa1kih korenin, na njihovem seznamu 100 najbogatej\xc5\xa1ih slavnih osebnosti pa se je uvrstila na \xc5\xa1estdeseto mesto. Istega leta je ponovno posodila glas princesi Fioni, in sicer v filmu Shrek za vedno ter ponovno zaigrala poleg svojega soigralca iz filma Vanilla Sky, Toma Cruisea, v akcijskem filmu Kot no\xc4\x8d in dan. Istega leta je zaigrala novinarko Lenore Case v priredbi filma Zeleni sr\xc5\xa1en iz leta 1940 ter glavno vlogo v komediji Huda u\xc4\x8diteljica. Revija CEOWORLD jo je uvrstila na svoj seznam najbolj izvedenih \xc5\xbeensk v zabavni industriji. Leta 2012 je zaigrala v komi\xc4\x8dni kriminalki Nateg in pol ob Colinu Firthu in Stanleyju Tucciju ter v filmu Kaj pri\xc4\x8dakovati, ko pri\xc4\x8dakuje\xc5\xa1? ob Jennifer Lopez, Matthewu Morrisonu, Dennisu Quaidu, Elizabeth Banks, Anni Kendrick in Chrisu Rocku._NEWLINE_Cameron Diaz bo zaigrala gospodi\xc4\x8dno Hannigan v filmski upodobitvi gledali\xc5\xa1kega muzikala Annie poleg Quvenzhan\xc3\xa9 Wallis in Jamieja Foxxa. Vlogo so pred tem nameravali dodeliti Sandri Bullock, ki pa jo je zavrnila. Film bo iz\xc5\xa1el leta 2014. Zaigrala bo tudi v filmu The Other Woman poleg Leslie Mann in Nikolaja Costra-Waldauja, ki bo ravno tako iz\xc5\xa1el leta 2014.\n_START_SECTION_\nZasebno \xc5\xbeivljenje\n_START_PARAGRAPH_\nCameron Diaz je dobila to\xc5\xbebo zaradi opravljanja proti ameri\xc5\xa1ki reviji The National Enquirer, ki je spro\xc5\xbeila govorice, da je varala Justina Timberlakea. Med predsedni\xc5\xa1kimi volitvami leta 2000 je sodelovala pri kampanji Ala Gorea; med promoviranjem svojega takrat izdanega filma Charliejevi angel\xc4\x8dki je ve\xc4\x8dkrat nosila majico z napisom \xc2\xbbNe bom volila Bushovega sina!\xc2\xab. Ve\xc4\x8dkrat je sodelovala tudi z organizacijo Ira\xc5\xa1ki in afganistan\xc5\xa1ki veterani Amerike (IAVA), prvo in najve\xc4\x8djo neprofitno organizacijo; najve\xc4\x8dkrat je v sklopu njenega sodelovanja z organizacijo zagovarjala voja\xc5\xa1ke dru\xc5\xbeine. \xc4\x8ceprav je leta 1997 revija Time napisala, da je v intervjuju z njihovim novinarjem izjavila, da ima fobijo pred bacili, je Diazova 29. junija 2009 to zanikala v intervjuju v oddaji Real Time with Bill Maher; dejala je, da so pretiravali glede njenega komentarja izpred dvanajstih let o kljukah na javnih strani\xc5\xa1\xc4\x8dih. 15. aprila 2008 je njen o\xc4\x8de, Emilio Diaz, umrl zaradi plju\xc4\x8dnice.\n_START_SECTION_\nRazmerja\n_START_PARAGRAPH_\nMed letom 1990 in decembrom 1994 je Cameron Diaz \xc5\xbeivela s producentom videospotov Carlosom de la Torreom. Leta 1995 je med snemanjem filma Okus po Minnesoti pri\xc4\x8dela hoditi z igralcem Vincentom D'Onofriom. Kasneje tistega leta je pri\xc4\x8dela hoditi z igralcem Mattom Dillonom. To razmerje se je kon\xc4\x8dalo decembra 1998. Leta 1999 je za\xc4\x8dela z razmerjem z igralcem in \xc4\x8dlanom skupine 30 Seconds To Mars Jaredom Letom; par se je leta 2000 zaro\xc4\x8dil. Leta 2003 je Diazova kon\xc4\x8dala njuno \xc5\xa1tiriletno razmerje. Med letoma 2003 in 2006 je hodila s pevcem Justinom Timberlakeom. Oktobra 2004 sta bila vpletena v prepir s fotografom nekega tabloida pred njunim hotelom. Ko sta ju fotograf in \xc5\xa1e nek drug mo\xc5\xa1ki posku\xc5\xa1ala fotografirati, je par pograbil njun fotoaparat. Fotografije incidenta so se pojavile v \xc4\x8dasopisu Us Weekly. Predstavniki para so trdili, da sta samo odigrala nek prizor na snemanju filma. Od julija 2010 do septembra 2011 je hodila z igralcem bejzbolskega mo\xc5\xa1tva New York Yankees, Alexom Rodriguezom."